CELEX: 62021TN0803
Language: da
Date: 2021-12-27 00:00:00
Title: Sag T-803/21: Sag anlagt den 27. december 2021 — NQ mod Rådet m.fl.

7.3.2022   
            
            
               DA
            
            
               Den Europæiske Unions Tidende
            
            
               C 109/25
            
         
      Sag anlagt den 27. december 2021 — NQ mod Rådet m.fl.
      (Sag T-803/21)
      (2022/C 109/34)
      Processprog: portugisisk
      
         Parter
      
      
         Sagsøger: NQ (ved advokaterne R. Leandro Vasconcelos og M. Martins Pereira)
      
         Sagsøgte: Rådet for Den Europæiske Union, Europa-Kommissionen og Tjenesten for EU’s Optræden Udadtil (EU-Udenrigstjenesten)
      
         Sagsøgerens påstande
      
      
                  —
               
               
                  Afgørelsen fra Kommissionens Tjeneste for Udenrigspolitiske Instrumenter (FPI) af 1. december 2021 og afgørelsen om ikke at anbefale sagsøgeren til kommende valgobservationsmissioner for Den Europæiske Union (EU EOM) i fem år annulleres.
               
            
         Subsidiært for så vidt som denne retsakt ikke kan anfægtes
      
                  —
               
               
                  annulleres evalueringsrapporten af 16. oktober.
               
            
         Mere subsidiært for så vidt som ingen af disse retsakter kan anfægtes
      
                  —
               
               
                  annulleres afgørelsen fra vicemissionschefen (Deputy Chief Observer) af 22. oktober.
               
            
                  —
               
               
                  Europa-Kommissionen og om nødvendigt EU-udenrigstjenesten og Rådet for Den Europæiske Union tilpligtes at bære deres egne sagsomkostninger og at betale de af sagsøgeren afholdte omkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat seks anbringender.
      
                  1.
               
               
                  Første anbringende om tilsidesættelse af retten til at blive hørt
                  I forbindelse med evalueringsproceduren, som blev afsluttet med evalueringsrapporten af 16. oktober 2021, skete der tilsidesættelse af sagsøgerens ret til at blive hørt i forbindelse med udkastet til evalueringsrapporten, dvs. før vedtagelsen af den endelige afgørelse. Denne ret følger af retten til god forvaltning, som er fastsat i artikel 41 i Den Europæiske Unions charter om grundlæggende rettigheder (herefter »chartret«).
               
            
                  2.
               
               
                  Andet anbringende om tilsidesættelse af begrundelsespligten
                  FPI tilsidesatte begrundelsespligten, da tjenesten traf den anfægtede afgørelse. Denne pligt er fastsat i artikel 296, stk. 2, TEUF, og der henvises desuden hertil i chartrets artikel 41, stk. 2, litra c). I begrundelsen for den anfægtede afgørelse er det ikke muligt at identificere grundlaget for afgørelsen om ikke at anbefale sagsøgeren til missioner og at udelukke denne fra missioner i fem år.
               
            
                  3.
               
               
                  Tredje anbringende om tilsidesættelse af retssikkerhedsprincippet
                  Den anfægtede afgørelse blev truffet i strid med retssikkerhedsprincippet. Retssikkerhedsprincippet er et grundlæggende princip i EU-retten. I den anfægtede afgørelse er der ikke henvist til et retsgrundlag for udelukkelsesforanstaltningen, og det er heller ikke muligt at identificere retsgrundlaget ud fra andre elementer i afgørelsen.
               
            
                  4.
               
               
                  Fjerde anbringende om tilsidesættelse af proportionalitetsprincippet
                  Iværksættelsen af en foranstaltning om udelukkelse fra kommende missioner i fem år er uforholdsmæssig set i lyset af, at de hævdede overtrædelser af adfærdskodeksen ikke er alvorlige.
               
            
                  5.
               
               
                  Femte anbringende om tilsidesættelsen af retten til privatliv og familieliv
                  Den anfægtede afgørelse tilsidesætter retten til privatliv og familieliv som omhandlet i chartrets artikel 7 og artikel 8 i Den Europæiske Menneskerettighedskonvention (herefter »EMRK«). Sagsøgeren har gjort gældende, at dennes familiemæssige forpligtelser ikke forhindrede den pågældende i at udføre sine opgaver.
               
            
                  6.
               
               
                  Sjette anbringende om krænkelse af ytringsfriheden
                  Den anfægtede afgørelse krænker sagsøgerens ret til ytringsfrihed. Ytringsfriheden er fastsat i chartrets artikel 11 og EMRK’s artikel 10. Denne ret omfatter frihed til mundtligt eller skriftligt at give meninger til kende, som er forskellige fra eller i mindretal i forhold til opfattelsen hos den institution, som Unionens tjenestemænd og øvrige ansatte gør tjeneste ved.